Karoo-lamspastei met ertjie-kapokaartappels | SARIE
Karoo-lamspastei met ertjie-kapokaartappels
deur Quintinn van Rensburg
Verhit die olyfolie in 'n groot kastrol. Bedek die lamsvleisblokkies met die meel en skud die oortollige meel af. Hou dit eenkant. Braai die lamsvleis (nie alles op een slag nie) tot bruin. Hou die vleis eenkant en gooi nog 'n bietjie olyfolie in die kastrol. Braai die ui en knoffel vir so 2 minute en voeg die lourierblare, aftreksel, wyn en tamatiepuree by. Meng die orige meel met 'n bietjie van die vloeistof tot 'n gladde pasta. Voeg by die vloeistof en voeg die lamsvleis daarby. Geur met sout en swartpeper. Maak toe met 'n deksel en laat prut vir 1¾ uur tot sag. As die sous te dik word, voeg nog 'n bietjie wyn of aftreksel by. Laat die vleis teen die einde vir 10 minute oop kook tot die sous lekker dik word. Deegbakkies
Plaas die meel in 'n mengbak en voeg die botter by. Vryf die botter in die meel met jou vingerpunte totdat dit soos broodkrummels lyk. Klits die eiergele en water saam. Voeg by die meel en maak aan tot 'n stywe deeg. Maak die deeg toe met kleefplastiek en laat rus in die yskas vir 30 minute. Verhit jou oond tot 200 °C. Verdeel die deeg in 4 stukke en rol dit tussen waspapier uit in groot sirkels. Voer 4 klein quiche-pannetjies wat los bome het met die deegsirkels. Plaas die pannetjies op 'n bakplaat. Sit 'n stuk waspapier bo-op die deeg in elke pannetjie, en vul met droë bone (dis blind bak). Bak in die oond vir 10 minute. Verwyder die papier en bone en bak vir nog 10 minute. Ertjie-kapokaartappels
Kook die aartappels en ertjies apart tot sag. Dreineer albei. Maak die aartappels en ertjies apart fyn. Meng die botter en warm melk met die aartappels. Voeg die fyngemaakte ertjies en kruisement by. Geur met sout en swartpeper. Om voor te sit Skep van die lamsvleis in elke deegbakkie en skep van die ertjiekapokaartappels bo-op. Om te drink Lamsvleis en cabernet sauvignon is 'n klassieke kombinasie. Dit is die mees aangeplante rooiwynkultivar in SA en daar is dus baie om uit te kies.